CENTEL เล็งประมูลซื้อสาขา KFCโบรกฯ มองกำไร Q3/58 โต 14%
CENTEL เล็งประมูลซื้อสาขา KFC มองกำไร Q3/58 โต 14% ให้ราคาเป้าหมาย 43 บ. 
19 ต.ค. 2558

บล.ซีไอเอ็มบี (ประเทศไทย) ระบุในบทวิเคราะห์ (19 ต.ค.) แนะนำ ซื้อ หุ้นบริษัท โรงแรมเซ็นทรัลพลาซา จำกัด (มหาชน) หรือ CENTEL โดยมีราคาเป้าหมาย 43 บาท ทั้งนี้คาดว่า CENTEL จะรายงานกำไรสุทธิรวม 192 ล้านบาทในไตรมาส 3/58 เพิ่มขึ้น 14% จากปีก่อน แต่ลดลง 22% จากไตรมาสก่อน ภายใต้สมมติฐานที่ยอดขายของสาขาเก่าติดลบ 3.5% ในไตรมาส 3/58 บริษัทเปิดตัวสาขาใหม่เพียงไม่กี่แห่งในไตรมาสและรายได้ต่อห้องพักเพิ่มขึ้นประมาณ 5% จากปีก่อน ในไตรมาส 3/58
ทั้งนี้ปกติแล้วไตรมาส 2-3 เป็นช่วงโลว์-ซีซั่น ผู้บริหารของ CENTEL เผยว่าบริษัทจะเข้าร่วมการประมูลสาขา KFC 120-150 แห่งจาก Yum Restaurant ซึ่งผลการประมูลน่าจะประกาศในช่วงต้นปี 59
โดยยังไม่รวมสาขาเหล่านี้ไว้ในประมาณการเนื่องจากดีลนี้ยังไม่ได้ข้อสรุป ทั้งนี้หาก Centel ประสบความสำเร็จในการซื้อสาขา KFC 120-150 แห่งจาก Yum เชื่อว่าบริษัทจะมีรายได้เพิ่มขึ้นประมาณ 3 พันล้านบาทในปี 59 (+13% จากประมาณการในปัจจุบันที่ 2.24 หมื่นล้านบาท) ขณะที่กำไรสุทธิจะเพิ่มขึ้น 14% เป็น 2.4 พันล้านบาท (1.79 บาท/หุ้น) จากปัจจุบันที่คาดไว้ 2.12 พันล้านบาท (1.57 บาท/หุ้น)